Author: mjarosova
Company: mfsr

Predkladacia správa

Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2011 a v  súlade s Koncepciou boja proti daňovým únikom na spotrebných daniach, schválenou uznesením vlády Slovenskej republiky č. 290 zo 4. mája 2011, návrh zákona o spotrebnej dani z alkoholických nápojov (ďalej len „zákon“).

Hlavným dôvodom vypracovania predkladaného návrhu zákona bola potreba súhrnného riešenia problematiky zdaňovania alkoholických nápojov, ich výroby, monitorovania pohybu, zábezpeky na daň, ako aj potreba zlepšiť podnikateľské prostredie v danej oblasti, zefektívniť výkon správy dane, znížiť administratívnu záťaž pre malých a stredných podnikateľov a zavedenie legislatívnych nástrojov na účinnejšie potláčanie šedej ekonomiky v oblasti spotrebných daní. Konkrétne ide o nasledovné opatrenia: 

•	koncepčne nový spôsob riešenia problematiky zdaňovania jednotlivých druhov alkoholických nápojov,
•	ustanovenie jednotnej sadzby spotrebnej dane na alkoholický nápoj, zohľadňujúcej percento objemu skutočného obsahu alkoholu v konečnom výrobku,
•	nový systém vyhotovovania kontrolných známok, založený na výbere jednej tlačiarne, s ktorou Colné riaditeľstvo SR na základe výsledkov verejnej obchodnej súťaže uzatvorí zmluvu na tlač kontrolných známok,
•	prítomnosť zamestnanca Colného riaditeľstva SR vykonávajúceho daňový dozor nad tlačou kontrolných známok a nakladaním s nimi v tlačiarni,
•	zavedenie elektronickej komunikácie medzi odberateľom kontrolnej známky a colným úradom pri objednávaní a vydávaní kontrolných známok tak, aby odberateľ kontrolných známok komunikoval len so správcom dane,
•	zavedenie jedinečného identifikačného čísla kontrolnej známky, ako aj nových ochranných prvkov na kontrolnej známke, 
•	osobitná úprava oslobodenia od dane pre fyzickú osobu, ktorá vyrába tichý fermentovaný nápoj a šumivý fermentovaný nápoj pre vlastnú spotrebu svojej domácnosti.

Predmetný zákon zapracováva aj zmeny vyplývajúce z prijatia nového procesného predpisu zákona č. 563/2009 Z. z. o  správe daní (daňový poriadok), ako aj nového kompetenčného zákona pre oblasť daňovej a colnej správy, ktorým dochádza k zavŕšeniu prvej fázy reformy daňovej a colnej správy s výhľadom zjednotenia výberu daní, cla a poistných odvodov prijatej uznesením vlády č. 285 zo 7. mája 2008. Účelom tejto reformy je zmeniť daňovú a colnú správu tak, aby bola efektívnejšia v zmysle zníženia vlastných nákladov, účinnejšia z pohľadu výberu štátnych príjmov a ústretová k daňovým subjektom s cieľom zjednodušenia procesov a odstránenia nadbytočnej byrokracie a záťaže na strane povinného subjektu, no predovšetkým pripravená na prevzatie úlohy miesta zjednoteného výberu daní a cla. Zabezpečuje sa konformita tohto zákona s novoprijatým právnym rámcom upravujúcim správu daní, ako aj s novou štruktúrou daňovej a colnej správy.

Cieľom predkladaného návrhu zákona je zároveň, na základe Koncepcie boja proti daňovým únikom na spotrebných daniach, prijať také opatrenia, ktoré by efektívnym spôsobom eliminovali nelegálne aktivity podnikateľských subjektov najmä v oblasti spotrebnej dane z liehu. Vzhľadom na doterajšie zistenia správcu dane, by malo odstránenie nekalých praktík pri podnikaní s týmito predmetmi spotrebnej dane, pozitívny vplyv na vývoj príjmov štátneho rozpočtu a v konečnej fáze aj na zlepšenie podnikateľského prostredia pre legálne podnikajúce subjekty. 

Dopady návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov. 

Predkladaný návrh zákona nebude mať vplyv na rozpočty obcí a rozpočty vyšších územných celkov.

Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.